2015. gada Noteikumi Nr.

Rīgā (prot. Nr. .§)

**Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.* –*2020. gada plānošanas perioda vadības likuma 20. panta 6. un 13. punktu*

1. **Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” (turpmāk – atbalsta mērķis) 9.1.1.3. pasākumu “Atbalsts sociālajai uzņēmējdarbībai” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības Eiropas Sociālā fonda (turpmāk – ESF) projekta iesniedzējam un sadarbības partnerim;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. vienošanās par projekta īstenošanu vienpusēja uzteikuma nosacījumus;

1.8. ar valsts atbalsta saņemšanu saistītos nosacījumus.

2. Pasākuma mērķis ir noteikt un pārbaudīt optimālus risinājumus sociālo uzņēmumu izveidei un attīstībai, tai skaitā darba integrācijas sociālo uzņēmumu atbalstam, lai palielinātu nodarbinātības iespējas nelabvēlīgākā situācijā esošiem bezdarbniekiem, personām ar invaliditāti un personām ar garīga rakstura traucējumiem.

3. Pasākuma mērķa grupa ir:

3.1. komersanti, biedrības un nodibinājumi (turpmāk – pasākuma dalībnieki);

3.2. fiziskas personas, kuras plāno uzsākt sociālo uzņēmējdarbību (turpmāk – sociālās uzņēmējdarbības uzsācēji);

3.3. nelabvēlīgākā situācijā esoši bezdarbnieki – ilgstošie bezdarbnieki, gados vecāki bezdarbnieki (vecāki par 54 gadiem), bezdarbnieki, kuriem ir apgādājamie, un bezdarbnieki ar invaliditāti;

3.4. personas ar invaliditāti un personas ar garīga rakstura traucējumiem.

4. Pasākuma ietvaros ir sasniedzami šādi atbalsta mērķa uzraudzības rādītāji:

4.1. iznākuma rādītājs – līdz 2023.gada 31.decembrim pasākumā iesaistīti bezdarbnieki, tostarp ilgstošie bezdarbnieki – 217, tai skaitā līdz 2018.gada 31.decembrim – 80;

4.2. finanšu rādītājs – līdz 2018.gada 31.decembrim sertificēti izdevumi 6 919 284 *euro* apmērā.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Labklājības ministrija (turpmāk – atbildīgā iestāde).

7. Pasākuma ietvaros plānotais kopējais attiecināmais finansējums ir 19 920 206 *euro*, tai skaitā ESF finansējums – 16 932 175 *euro* un valsts budžeta finansējums – 2 988 031 *euro*.

8. Projekta iesniegumā kopējā attiecināmā finansējuma kopsummu plāno ne vairāk kā 14 920 206 *euro*, tai skaitā ESF finansējumu – 12 682 175 *euro*, valsts budžeta finansējumu – 2 238 031 *euro*,paredzot iznākuma rādītāja plānojumu atbilstoši šo noteikumu 4.1.apakšpunktā laika periodā līdz 2018.gada 31.decembrim noteiktajam apjomam. No 2019.gada 1.janvāra atbildīgā iestāde pēc Eiropas Komisijas lēmuma var ierosināt palielināt projektā noteikto attiecināmo izmaksu kopsummu līdz 19 920 206 *euro*, ievērojot noteikto finansēšanas avotu proporcionālo sadalījumu un šo noteikumu 4.1.apakšpunktā noteiktā iznākuma rādītāja maksimālo vērtību.

9. Maksimālais attiecināmais ESF finansējuma apmērs nepārsniedz 85 procentus no projektam plānotā kopējā attiecināmā finansējuma.

10. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un tās ir radušās, sākot ar šo noteikumu spēkā stāšanās dienu.

1. **Prasības projekta iesniedzējam un sadarbības partnerim**

11. Projekta iesniedzējs pasākuma ietvaros ir valsts pārvaldes iestāde, kas izstrādā valsts politiku darba jomā – Labklājības ministrija.

12. Projekta iesniedzējs sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

13. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem viena mēneša laikā no projekta iesnieguma iesniegšanas beigu termiņa datuma, kas noteikts projekta iesnieguma atlases nolikumā.

14. Finansējuma saņēmējs projekta īstenošanā piesaista sadarbības partneri, kas ir valsts akciju sabiedrība “Attīstības finanšu institūcija Altum” (turpmāk – sadarbības partneris).

15. Īstenojot šo noteikumu 14. punktā minēto sadarbību, finansējuma saņēmējs ar sadarbības partneri slēdz sadarbības līgumu saskaņā ar normatīvo aktu par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā.

16. Ja uz projekta iesnieguma iesniegšanas brīdi nav noslēgts sadarbības līgums, projektam pievieno starp finansējuma saņēmēju un sadarbības partneri noslēgtu nodomu protokolu, kurā iekļauj vismaz šādu informāciju:

16.1. pušu apņemšanos sadarboties šo noteikumu 17.1., 17.2.1., 17.2.3. un 17.4. apakšpunktā minēto atbalstāmo darbību ietvaros, tai skaitā projekta apstiprināšanas gadījumā noslēgt sadarbības līgumu;

16.2. norādi par sadarbības partnera veicamajiem pienākumiem projekta īstenošanā, tai skaitā šo noteikumu 36.2., 36.3. un 36.4.apakšpunktā minēto datu iegūšanu;

16.3. norēķinu veikšanas kārtību sadarbības partnerim šo noteikumu 18.1. un 18.2.apakšpunktā minēto attiecināmo izmaksu segšanai.

**III. Atbalstāmās darbības un izmaksas**

17. Pasākuma ietvaros atbalstāmas šādas darbības:

17.1. sabiedrības izpratnes veidošanas pasākumi par sociāliem uzņēmumiem, to nozīmi un iespējamo ieguldījumu tautsaimniecības izaugsmes un sabiedrības attīstības veicināšanā, un to atbalsta sistēmas veidošanas pasākumiem (piemēram, informēšanas un izglītošanas pasākumi, diskusijas, konsultācijas);

17.2. sociālo uzņēmumu atbalsta sistēmas izstrāde:

17.2.1. sociālo uzņēmumu pazīmju, atlases kritēriju, to piemērošanas metodikas izstrāde un finansējuma saņēmēja un sadarbības partnera apmācība;

17.2.2. pasākuma dalībnieku reģistra prototipa izstrāde un darbības nodrošināšana;

17.2.3. sociālo uzņēmumu atbalsta instrumentu, atbalsta sniegšanas metodikas izstrāde un finansējuma saņēmēja un sadarbības partnera apmācība;

17.3. sociālās uzņēmējdarbības uzsākšanas veicināšana:

17.3.1. sociālās uzņēmējdarbības ideju konkursa organizēšana;

17.3.2. konsultāciju nodrošināšana sociālās uzņēmējdarbības uzsācēju biznesa plānu izstrādei;

17.4. sociālo uzņēmumu atbalsta instrumentu piemērošana un sociālās uzņēmējdarbības uzsācēju biznesa plānu īstenošana;

17.5. pasākuma starprezultātu novērtēšana un priekšlikumu izstrāde tiesiskā ietvara un atbalsta pilnveidošanai;

17.6. informācijas un publicitātes pasākumi par projekta īstenošanu;

17.7. projekta vadība un īstenošanas nodrošināšana.

18. Pasākuma ietvaros plāno šādas izmaksu pozīcijas:

18.1. tiešās attiecināmās izmaksas;

18.2. netiešās attiecināmās izmaksas;

18.3. neparedzētās izmaksas.

19. Šo noteikumu 18.1.apakšpunktā minētās tiešās attiecināmās izmaksas ietver šādas izmaksu pozīcijas:

19.1. tiešās personāla izmaksas (izņemot virsstundas). Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze:

19.1.1. finansējuma saņēmēja projekta īstenošanas personāla un vadības personāla atlīdzības izmaksas atbilstoši Valsts un pašvaldību institūciju amatpersonu un darbinieku atlīdzības likumā noteiktajam;

19.1.2. sadarbības partnera projekta īstenošanas personāla atlīdzības izmaksas nepārsniedzot 950 000 *euro*;

19.2. mērķa grupas nodrošinājuma izmaksas – finanšu atbalsts (dotācijas veidā) pasākuma dalībniekiem un sociālas uzņēmējdarbības uzsācējiem šo noteikumu 17.4.apakšpunktā minētās atbalstāmās darbības ietvaros;

19.3. pārējās projekta īstenošanas izmaksas:

19.3.1. pakalpojumu (uzņēmuma) līgumu izmaksas finansējuma saņēmējam un sadarbības partnerim šo noteikumu 17.punktā minēto atbalstāmo darbību īstenošanai;

19.3.2. komandējumu (iekšzemes) un dienesta braucienu izmaksas šo noteikumu 19.1.apakšpunktā minētajam personālam šo noteikumu 17.1. un 17.4.apakšpunktā minētās atbalstāmās darbības īstenošanai atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

19.3.3. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu) šo noteikumu 19.1.apakšpunktā minētajam personālam;

19.3.4. obligāto veselības pārbaužu izmaksas un redzes korekcijas līdzekļu kompensācijas izmaksas šo noteikumu 19.1.1.apakšpunktā minētajam personālam;

20. Šo noteikumu 19.3.1.apakšpunktā minēto pakalpojumu (uzņēmuma) līgumu izmaksu ietvaros plāno izmaksas:

20.1. telpu īrei un nomai un kancelejas preču iegādei šo noteikumu 17.1. apakšpunktā minētās atbalstāmās darbības īstenošanai;

20.2. informācijas sistēmas izveidei, ieviešanai un informācijas apmaiņas pakalpojumiem šo noteikumu 17.2.2apakšpunktā minētās atbalstāmās darbības īstenošanai;

20.3. ekspertu piesaistei sociālās uzņēmējdarbības atbalsta sistēmas izstrādei, sociālās uzņēmējdarbības uzsācēju biznesa ideju izvērtēšanai, konsultāciju nodrošināšanai biznesa plānu izstrādei un pasākuma starprezultātu novērtēšanai šo noteikumu 17.2.1., 17.2.3., 17.3. un 17.5.apakšpunktā minētās atbalstāmās darbības īstenošanai;

20.4. veselības apdrošināšanai šo noteikumu 19.1.1.apakšpunktā minētajam personālam, ja veselības apdrošināšana paredzēta finansējuma saņēmēja iestādē. Ja personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā. Ja personāls ir nodarbināts uz nepilnu darba laiku, veselības apdrošināšanas izmaksas nosakāmas atbilstoši nepilnā darba laika noslodzei. Ja personāla atlīdzībai piemēro daļlaika attiecināmības principu, veselības apdrošināšanas izmaksas nosakāmas atbilstoši daļlaika noslodzei. Veselības apdrošināšanas izmaksas ir attiecināmas tikai uz periodu, kad finansējuma saņēmēja projekta īstenošanas un vadības personāls ir nodarbināts projektā;

20.5. darba vietas aprīkojuma iegādei šo noteikumu 19.1.apakšpunktā minētajam personālam jaunu darba vietu radīšanai vai esošo darba vietu atjaunošanai ne vairāk kā 3 000 *euro* apmērā vienai darba vietai visā projekta īstenošanas laikā. Ja personāls ir nodarbināts uz normālo darba laiku, darba vietas aprīkojuma iegādes izmaksas ir attiecināmas 100 procentu apmērā. Ja personāls ir nodarbināts uz nepilnu darba laiku vai daļlaiku, darba vietas aprīkojuma iegādes izmaksas ir attiecināmas proporcionāli slodzes procentuālajam sadalījumam.

21. Šo noteikumu 18.2.apakšpunktā minētās netiešās attiecināmās izmaksas finansējuma saņēmējam un sadarbības partnerim projektā plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 19.1.apakšpunktā minētajām tiešajām personāla izmaksām (proporcionāli no šo noteikumu 19.1.1. un 19.1.2.apakšpunktā minētajām tiešajām personāla izmaksām).

22. Šo noteikumu 18.3. apakšpunktā minētās neparedzētās izmaksas (izdevumi papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami noslēgtās vienošanās par projekta īstenošanu izpildes nodrošināšanai) projektā plāno kā vienu izmaksu pozīciju un tā nepārsniedz vienu procentu no šo noteikumu 18.1.apakšpunktā minētajām tiešajām attiecināmajām izmaksām. Neparedzēto izmaksu izlietošanu pirms izdevumu veikšanas finansējuma saņēmējs saskaņo ar sadarbības iestādi saskaņā ar vienošanos par projekta īstenošanu noteiktajā kārtībā.

23. Pievienotās vērtības nodokļa izmaksas šo noteikumu 18.punktā minētajām izmaksu pozīcijām ir attiecināmas izmaksas, ja tās nav atgūstamas nodokļu politiku reglamentējošos normatīvajos aktos noteiktajā kārtībā.

**IV. Pasākuma un projekta īstenošanas nosacījumi**

24. Pasākuma ietvaros apstiprināto projektu īsteno atbilstoši šajos noteikumos minētajiem nosacījumiem.

25. Sociālās uzņēmējdarbības mērķis ir risināt sociālu, sabiedrībai nozīmīgu problēmu, veicot saimniecisko darbību un ieguldot peļņu noteiktā mērķa sasniegšanai. Sociālās uzņēmējdarbības mērķis var būt arī šo noteikumu 3.3. un 3.4.apakšpunktā minētās mērķa grupas integrācija darba tirgū (šajā gadījumā pasākuma dalībnieks ir darba integrācijas sociālais uzņēmums).

26. Pasākuma dalībnieki atbilst vismaz šādām pazīmēm:

26.1. statūtos ir noteikts sociālais mērķis un tam ir pozitīva sociāla ietekme;

26.2. peļņa tiek izmantota statūtos noteiktā sociālā mērķa sasniegšanai;

26.3. tiek nodarbināti algoti darbinieki.

27. Pasākuma dalībnieki, kuru mērķis ir šo noteikumu 3.3. un 3.4.apakšpunktā minētās mērķa grupas integrācija darba tirgū (darba integrācijas sociālais uzņēmums):

27.1. šo noteikumu 3.3. apakšpunktā minētās mērķa grupas iesaisti pasākumā koordinē ar Nodarbinātības valsts aģentūru;

27.2. šo noteikumu 3.4.apakšpunktā minēto mērķa grupu pasākumā iesaista, pamatojoties uz Veselības un darbspēju ekspertīzes ārstu valsts komisijas vai Valsts Pedagoģiski medicīniskās komisijas, vai ārsta psihiatra izsniegtu atzinumu.

28. Pasākuma dalībnieki pasākumā piedalās atbilstoši komercdarbību vai biedrību un nodibinājumu darbību regulējošajiem normatīvajiem aktiem.

29. Biedrība vai nodibinājums pasākuma ietvaros saimniecisko darbību veic tikai kā papilddarbību, un ieņēmumi no saimnieciskās darbības nepārsniedz 50 procentus no kopējiem pārskata gada ieņēmumiem (kopējā apgrozījuma).

30. Ja biedrības vai nodibinājuma ieņēmumi no saimnieciskās darbības var pārsniegt 50 procentus no kopējiem pārskata gada ieņēmumiem (kopējā apgrozījuma), biedrība vai nodibinājums, lai turpinātu dalību pasākumā, ir tiesīga dibināt komercsabiedrību, nododot tai visas pasākuma ietvaros uzņemtās saistības un pienākumus.

31. Ja biedrības vai nodibinājuma ieņēmumi no saimnieciskās darbības pārsniedz 50 procentus no kopējiem pārskata gada ieņēmumiem (kopējā apgrozījuma), tās dalība pasākumā tiek pārtraukta un tai ir pienākums atmaksāt visu pasākuma ietvaros saņemto finanšu atbalstu.

32. Sociālās uzņēmējdarbības uzsācēji iesniedz biznesa plānus un *de minimis* atbalstu regulējošajos normatīvajos aktos valsts atbalsta saņemšanai noteiktos dokumentus sadarbības partnerim izvērtēšanai un lēmuma pieņemšanai par finanšu atbalsta piešķiršanu. Ja tiek pieņemts pozitīvs lēmums par finanšu atbalsta piešķiršanu, sociālās uzņēmējdarbības uzsācējs divu mēnešu laikā no lēmuma pieņemšanas dienas reģistrējas komercreģistrā kā saimnieciskās darbības veicējs atbilstoši komercdarbību regulējošajiem normatīvajiem aktiem.

33. Finansējuma saņēmējs un sadarbības partneris, piesaistot šo noteikumu 19.1. apakšpunktā minēto personālu uz darba līguma pamata un paredzot tam atlīdzības izmaksas, nodrošina, ka personāls tiek nodarbināts uz normālo vai nepilnu darba laiku (tai skaitā atlīdzībai var piemērot daļlaika attiecināmības principu), attiecīgi veicot darba laika uzskaiti par veiktajām funkcijām un nostrādāto laiku.

34. Finansējuma saņēmējs nodrošina pasākuma uzraudzības padomes (turpmāk – padome) izveidi. Padomes sastāvā ir pilnvaroti pārstāvji no Labklājības ministrijas, Finanšu ministrijas, Ekonomikas ministrijas, Vides aizsardzības un reģionālās attīstības ministrijas, Tieslietu ministrijas, Valsts ieņēmumu dienesta, Latvijas Pašvaldību savienības, Reģionālo attīstības centru apvienības, plānošanas reģioniem, Latvijas Darba devēju konfederācijas, Latvijas Tirdzniecības un rūpniecības kameras, kā arī no nevalstiskajām organizācijām (biedrībām un nodibinājumiem). Padomes personālsastāvu un nolikumu apstiprina labklājības ministrs.

35. Padome uzrauga pasākuma īstenošanu, sniedz rekomendācijas un konsultācijas finansējuma saņēmējam par nepieciešamajām izmaiņām sociālo uzņēmumu atbalsta sistēmā un saskaņo šo noteikumu 17.5. apakšpunktā minēto novērtējumu un priekšlikumus.

36. Īstenojot projektu, finansējuma saņēmējs:

36.1. šo noteikumu 17.3.1.apakšpunktā minētās atbalstāmās darbības ietvaros izsludina sākotnējo biznesa ideju konkursu sociālās uzņēmējdarbības uzsācējiem, nepieciešamības gadījumā nodrošinot atkārtotu biznesa ideju konkursa izsludināšanu, lai piesaistītu sociālās uzņēmējdarbības uzsācējus;

36.2. pēc vadošās iestādes pieprasījuma un atbilstoši darbības programmas "Izaugsme un nodarbinātība" papildinājumā noteiktajam informācijas iegūšanas biežumam nodrošina datu pieejamību par šo noteikumu 3.3.apakšpunktā minēto mērķa grupu nodarbinātībā divu gadu laika posmā pēc to dalības pasākumā;

36.3. par šo noteikumu 3.3.apakšpunktā minēto mērķa grupu uzkrāj informāciju atbilstoši normatīvajiem aktiem, kas nosaka Eiropas Savienības struktūrfondu un Kohēzijas fonda projektu pārbaužu veikšanas kārtību 2014.–2020. gada plānošanas periodā, maksājuma pieprasījuma veidlapā noteiktajiem datiem un atbilstoši Eiropas Parlamenta un Padomes 2013. gada 17. decembra Regulai (ES) Nr.1304/2013 par Eiropas Sociālo fondu un ar ko atceļ Padomes Regulas (EK) Nr. 1081/2006, un pēc vadošās iestādes pieprasījuma nodrošina šo datu pieejamību izvērtēšanas vajadzībām;

36.4. uzkrāj datus par šo noteikumu 3.punktā minēto mērķa grupu (tai skaitā pasākuma dalībniekiem novadu teritoriālo vienību (tai skaitā pagasta) līmenī, informāciju ievietojot savā tīmekļa vietnē);

36.5. uzkrāj datus par horizontālā principa “Vienlīdzīgas iespējas” horizontālā rādītāja “Atbalstu saņēmušo sociālās atstumtības un nabadzības riskam pakļauto iedzīvotāju skaits" sasniegšanu;

36.6. pēc šo noteikumu 40.8.apakšpunktā minētās atmaksas saņemšanas nodrošina minēto līdzekļu ieskaitīšanu valsts pamatbudžeta ieņēmumos;

36.7. grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina šo fondu ieviešanu 2014.–2020. gada plānošanas periodā;

36.8. pakalpojumu (uzņēmuma) līgumos, kurus slēdz šo noteikumu 17.punktā minēto atbalstāmo darbību īstenošanai, finansējuma saņēmējs var piemērot avansa maksājumus ne vairāk kā 20 procentu apmērā no attiecīgā līguma summas. Sadarbības partneris, piešķirot šo noteikumu 17.4.apakšpunktā minēto finanšu atbalstu pasākuma dalībniekiem, avansa maksājumus var paredzēt ne vairāk kā 50 procentu apmērā no kopējā piešķirtā finanšu atbalsta.

37. Finansējuma saņēmējs šo noteikumu 17.punktā minēto atbalstāmo darbību īstenošanai piesaista pakalpojuma sniedzēju atbilstoši Publisko iepirkumu likumam, izņemot gadījumu, kad finansējuma saņēmējs šo noteikumu 17.2.2. apakšpunktā minētās atbalstāmās darbības ietvaros slēdz līgumu ar publisko reģistru un informācijas sistēmas turētājiem par datu un informācijas apmaiņu. Šo noteikumu 17.5.apakšpunktā minēto starprezultātu novērtēšanu veic pēc sociālo uzņēmumu atbalsta sistēmas izstrādes un gadu pēc sociālo uzņēmumu atbalsta sistēmas aprobēšanas.

38. Īstenojot projektu, finansējuma saņēmējs un sadarbības partneris nodrošina informācijas un publicitātes pasākumus (nepieciešamības gadījumā piesaistot pakalpojuma sniedzējus), kas noteikti Eiropas Parlamenta un Padomes 2013.gada 17.decembra Regulā (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 prasību nodrošināšanu, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana.

39. Finansējuma saņēmējs un sadarbības partneris savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu.

40. Pasākuma īstenošanā sadarbības partnerim šo noteikumu 17.1., 17.2.1., 17.2.3. un 17.4. apakšpunktā minēto atbalstāmo darbību ietvaros ir noteikti vismaz šādi pienākumi:

40.1. piedalīties šo noteikumu 17.1.apakšpunktā minētajos sabiedrības izpratnes veidošanas pasākumos par sociāliem uzņēmumiem;

40.2. piedalīties šo noteikumu 17.2.1. un 17.2.3. apakšpunktā minētajās apmācībās un pakalpojumu līgumu nodevumu izvērtēšanā;

40.3. izvērtēt šo noteikumu 17.3.2.apakšpunktā minētās atbalstāmās darbības ietvaros sociālās uzņēmējdarbības uzsācēju izstrādātos biznesa plānus un atbilstību *de minimis* atbalstu regulējošajiem normatīvajiem aktiem, un lemt par finanšu atbalsta piešķiršanu;

40.4. izstrādāt iekšējo procedūru par finanšu atbalsta piešķiršanas un uzraudzības kārtību pasākuma dalībniekiem un sociālās uzņēmējdarbības uzsācējiem šo noteikumu 17.4.apakšpunktā minētās atbalstāmas darbības īstenošanai;

40.5. sniegt šo noteikumu 17.4. apakšpunktā minēto finanšu atbalstu pasākuma dalībniekiem, tai skaitā izvērtējot valsts atbalsta piešķiršanas nosacījumus atbilstoši normatīvajiem aktiem par *de minimis* atbalstu;

40.6. nodrošināt piešķirtā finanšu atbalsta uzskaiti un uzraudzību, tai skaitā pārbaudīt finanšu atbalstu saņēmušos pasākuma dalībniekus, vai piešķirtais finanšu atbalsts tiek izmantots lietderīgi, kā arī pārbaudīt, vai pasākuma dalībnieki – biedrības un nodibinājumi ievēro šo noteikumu 29.punktā noteikto;

40.7. iegūt un iesniegt finansējuma saņēmējam datus par šo noteikumu 3.punktā minēto mērķa grupu, tai skaitā datus par horizontālā principa “Vienlīdzīgas iespējas” horizontālā rādītāja “Atbalstu saņēmušo sociālās atstumtības un nabadzības riskam pakļauto iedzīvotāju skaits" sasniegšanu, ievērojot normatīvajos aktos par fizisko personu datu aizsardzību noteiktās prasības, kā arī datus par pasākuma dalībniekiem, tai skaitā novadu teritoriālo vienību (tai skaitā pagasta) līmenī, lai pasākuma ietvaros nodrošinātu šo noteikumu 36.3., 36.4. un 36.5.apakšpunktā noteikto datu uzkrāšanu;

40.8. atmaksāt finansējuma saņēmējam pasākuma dalībniekiem un sociālās uzņēmējdarbības uzsācējiem nepamatoti piešķirto finanšu atbalstu, tai skaitā pieprasīt un atgūt no pasākuma dalībniekiem neatbilstoši izmantoto finanšu atbalstu.

41. Sadarbības iestādei ir tiesības vienpusēji atkāpties no vienošanās par projekta īstenošanu šādos gadījumos:

41.1. finansējuma saņēmējs nepilda vienošanos par projekta īstenošanu, tai skaitā netiek ievēroti projektā noteiktie termiņi vai ir iestājušies citi apstākļi, kas negatīvi ietekmē vai var ietekmēt pasākuma mērķa vai atbalsta mērķa pasākuma uzraudzības rādītāju sasniegšanu;

41.2. citos gadījumos, kas noteikti vienošanās nosacījumos par projekta īstenošanu.

42. Pasākuma ietvaros projektu īsteno saskaņā ar vienošanos par projekta īstenošanu, bet ne ilgāk kā līdz 2022.gada 31.decembrim.

43. Projekta īstenošanas vieta ir Latvijas Republikas teritorija.

**V. Ar valsts atbalsta saņemšanu saistītie nosacījumi**

44. *De minimis* atbalstu šo noteikumu 19.2. apakšpunktā minētajām tiešajām mērķa grupas nodrošinājuma izmaksām sniedz saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352/1) (turpmāk – Komisijas regula Nr. 1407/2013) vai Komisijas 2014. gada 27. jūnija Regulu (ES) Nr. 717/2014 par Līguma par Eiropas Savienības darbību 107. un 108.panta piemērošanu *de minimis* atbalstam zvejniecības un akvakultūras nozarē (Eiropas Savienības Oficiālais Vēstnesis, 2014. gada 28. jūnijs, Nr. L 190/45) (turpmāk – Komisijas regula Nr. 717/2014) attiecībā uz zivsaimniecības uzņēmumiem, kas darbojas saskaņā ar Eiropas Parlamenta un Padomes 2013. gada 11. decembra Regulu (ES) Nr. 1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (Eiropas Savienības Oficiālais Vēstnesis, 2013. gada 28. decembris, Nr. L 354/1) (turpmāk – Eiropas Parlamenta un Padomes regula Nr.1379/2013), vai Komisijas 2013. gada 18. decembra Regulu (ES) Nr. 1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352/9) (turpmāk – Komisijas regula Nr. 1408/2013).

45. Pieņemot lēmumu par *de minimis* atbalsta piešķiršanu pasākuma dalībniekiem, ievēro šādus nosacījumus:

45.1. *de minimis* atbalstu piešķir, ievērojot Komisijas regulas Nr.1407/2013 1. panta 1. punktā, Komisijas regulas Nr.717/2014 1. panta 1. punktā un Komisijas regulas Nr.1408/2013 1. panta 1. punktā minētos nozaru un darbības ierobežojumus;

45.2. pirms lēmuma par *de minimis* finanšu atbalsta piešķiršanu pieņemšanas sadarbības partneris pārbauda, vai pasākuma dalībnieka minētais finanšu atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr.1407/2013 3. panta 2. punktā, Komisijas regulas Nr.717/2014 3. panta 2. punktā (pasākuma dalībniekiem, kuri darbojas zvejniecības un akvakultūras nozarē saskaņā ar Eiropas Parlamenta un Padomes regulu Nr.1379/2013) vai atbilstoši Komisijas regulas Nr.1408/2013 3. panta 2. punktā (pasākuma dalībniekiem, kuri nodarbojas ar lauksaimniecības produktu primāro ražošanu) noteikto maksimālo *de minimis* apmēru. Izvērtējot finanšu atbalsta apmēru, jāvērtē saņemtais *de minimis* atbalsts viena vienota uzņēmuma līmenī. Viens vienots uzņēmums ir tāds uzņēmums, kas atbilst Komisijas regulas Nr. 1407/2013 2. panta 2. punktā, Komisijas regulas Nr.1408/2013 2. panta 2. punktā un Komisijas regulu Nr.717/2014 2. panta 2. punktā minētajiem kritērijiem;

45.3. *de minimis* atbalstu nepiešķir, ja pasākuma dalībniekam ar tiesas spriedumu ir pasludināts maksātnespējas process, ar tiesas spriedumu tiek īstenots tiesiskās aizsardzības process vai ar tiesas lēmumu tiek īstenots ārpustiesas tiesiskās aizsardzības process, tam ir uzsākta bankrota procedūra, piemērota sanācija vai mierizlīgums, vai tā saimnieciskā darbība ir izbeigta, vai tas atbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;

45.4. pasākuma dalībniekam piešķirto *de minimis* atbalstu drīkst kumulēt ar citu *de minimis* atbalstu līdz Komisijas regulas Nr.1407/2013 3. panta 2. punktā vai Komisijas regulas Nr.717/2014 3. panta 2. punktā, vai Komisijas regulas Nr.1408/2013 3. panta 2. punktā noteiktajam attiecīgajam robežlielumam un drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, saskaņā ar Komisijas regulas Nr.1407/2013 5.panta 1. un 2. punktu vai Komisijas regulas Nr.717/2014 5. panta 1., 2. un 3. punktu, vai Komisijas regulas Nr.1408/2013 5. panta 1., 2. un 3. punktu;

45.5. ja pasākuma dalībnieks vienlaicīgi darbojas vienā vai vairākās nozarēs vai veic citas darbības, kas ietilpst Komisijas Regulas Nr.1407/2013 darbības jomā un nodarbojas ar lauksaimniecības produktu primāro ražošanu, saskaņā ar Komisijas Regulu Nr.1408/2013 vai darbojas zvejniecības un akvakultūras nozarē, saskaņā Komisijas Regulu Nr.717/2014, tas nodrošina šo nozaru darbību vai izmaksu nodalīšanu saskaņā ar Komisijas Regulas Nr. 1407/2013 1.panta 2.punktā, vai saskaņā ar Komisijas Regulu Nr.1408/2013 1.panta 2. un 3.punktā, vai saskaņā Komisijas Regulu Nr.717/2014 1.panta 2. un 3.punktā noteikto.

46. Sadarbības partneris *de minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem vai saskaņā ar normatīvajiem aktiem par zvejniecības un akvakultūras nozarē piešķiramā *de minimis* atbalsta administrēšanu un uzraudzību vai saskaņā ar normatīvajiem aktiem par lauksaimniecības nozarē piešķiramā *de minimis* atbalsta administrēšanu un uzraudzību.

47. Sadarbības partneris uzglabā informāciju par sniegto *de minimis* atbalstu, atbilstoši Komisijas regula Nr. 1407/2013 6.panta 4.punktam vai Komisijas regulas Nr. 717/2014 6.panta 4.punktam, vai Komisijas regulas Nr. 1408/2013 6.panta 4.punktam.

48. Lēmumu par *de minimis* atbalsta piešķiršanu saskaņā ar Komisijas regulu Nr.1407/2013, Komisijas regulu Nr.717/2014 un Komisijas regulu Nr.1408/2013 var pieņemt līdz šo regulu darbības beigām jeb līdz 2021.gada 30.jūnijam.

Ministru prezidente Laimdota Straujuma

Labklājības ministra vietā

– ekonomikas ministre D.Reizniece–Ozola

24.07.2015. 13:12

3485

R.Kudļa, 67021630

Rudolfs.Kudla@lm.gov.lv